

Téarmaí agus Coinníollacha maidir le

Fóirdheontas i dtreo Chostais Oibriúcháin na nGrúpscéimeanna Uisce

**Aonad Uisce Tuaithe**

**Rannóg Seirbhísí Uisce**

**Roinn Tithíochta, Pleanála agus Rialtais Áitiúil**

**Oifigí an Rialtais**

**Béal an Átha**

**Co Mhaigh Eo**

**F26 E8N6**

**Fón: (096) 24200**

**LoCall: 1890 20 20 21 Leagan: Lúnasa 2018**

CLÁR NA nÁBHAR

Lch

GINEARÁLTA 1

RIARACHÁN 2

DÁTA FEIDHMITHE 3

CAOMHNÚCHÁN UISCE AGUS UISCE GAN TÁSC 4

CINEÁLACHA FÓIRDHEONTAIS 5

**FÓIRDHEONTAS A**

1. Rátaí Fóirdheontais 7
2. Téarmaí Ginearálta agus Coinníollacha Incháilitheachta 7
3. Incháilitheacht ó thaobh Caiteachais 12
4. Caiteachas Cáilithíoch 13
5. Cionroinnt an Chaiteachais 14
6. Iarratas ar Fhóirdheontas 15
7. Riachtanais maidir le hIarratas 16

**FÓIRDHEONTAS B**

1. Ginearálta 19

1. Suim an Fhóirdheontais 19
2. Cionroinnt an Chaiteachais 19
3. Téarmaí Ginearálta agus Coinníollacha Incháilitheachta 20
4. Iarratas ar Fhóirdheontas 20

6. Riachtanais maidir le hIarratas 21

**FÓIRDHEONTAS C**

1. Nithe Ginearálta agus Suim an Fhóirdheontais 23

2. Téarmaí Ginearálta agus Coinníollacha Incháilitheachta 24

3. Iarratas ar Fhóirdheontas 25

Foirm d’Éileamh ar Íocaíocht Bhliantúil agus Réamhíocaíocht (*WS 1 Sub*) Aguisín 1

**GINEARÁLTA**

Leagtar amach leis an gcáipéis seo na Téarmaí agus Coinníollacha athbhreithnithe is infheidhme maidir le híocaíocht fóirdheontais (dá ngairtear “an scéim fóirdheontais” nó “an fóirdheontas” sa cháipéis seo) i dtreo chostais oibriúcháin ghrúpscéimeanna uisce lena soláthraítear uisce d’úsáid teaghlaigh.

**Léigh na Téarmaí agus Coinníollacha seo ar fad go cúramach sula gcomhlánaíonn tú na foirmeacha iarratais ar fhóirdheontas. Caithfidh iarratas agus úsáid an mhaoiniúcháin a sholáthrófar do ghrúpscéim uisce na téarmaí agus coinníollacha seo ar fad a chomhlíonadh go mbeifear in ann leas a bhaint as an bhfóirdheontas.**

Tá an fóirdheontas bliantúil, is iníoctha ag údaráis áitiúla, i dtreo chostais oibriúcháin agus bhainistíochta ghrúpscéimeanna uisce a sholáthraíonn uisce d’úsáid teaghlaigh, ina chuid dhílis den obair chun cáilíocht agus intaofacht soláthairtí uisce tuaithe a choinneáil ar bun agus a fheabhsú. Aidhm an fhóirdheontais is ea a chinntiú go gcomhlíonfar prionsabail an chothromais, maidir le cóireáil agus tacaíocht airgeadais choibhéiseach, go cothrom idir teaghlaigh a úsáideann soláthairtí uisce poiblí (Uisce Éireann) agus iad siúd i ngrúpscéimeanna uisce.

Chun críocha fóirdheontais, sainmhínítear grúpscéim uisce mar seo a leanas:

*“Scéim lena soláthraítear soláthar uisce príobháideach chuig dhá theach nó níos mó trí fhoinse chórais soláthair agus dáileacháin choitianta nó roinnte”*

Níl tithe, a bhfuil naisc aonair chuig foinse sholáthair choitianta acu a úsáideann córais astarraingthe agus dáileacháin ar leithligh, ina ngrúpscéim uisce chun críocha an fhóirdheontais.

Bíonn maoin, dá soláthraíonn grúpscéim uisce, uisce, incháilithe lena háireamh chun críocha fóirdheontais mar nasc teaghlaigh ar an gcoinníoll go n-úsáidtear í mar ghnátháit chónaithe. Chun críocha na scéime fóirdheontais maidir le gnátháit chónaithe:

* áirítear áiteanna a ligtear amach ar cíos go fadtéarmach,
* ní áirítear maoine a oibrítear ar bhonn tráchtála amháin ar shlí eile (m.sh. tithe saoire, maoine féinfhreastail, suíomhanna carabháin srl.),
* ní áirítear naisc teaghlaigh i gcás go mbíonn an mhaoin gan chónaí ar bhonn fadtéarmach.

Ceanglaítear ar gach scéim iarrthach, chun críocha an fhóirdheontais, incháilitheacht a gcuid nasc teaghlaigh ar fad a fhíorú tríd sin a thaifeadadh ar liosta na mball (féach ar Aguisín 1, Cuid 4). Déanfaidh údaráis áitiúla spotseiceálacha ar an liosta a chuirfear isteach chun an incháilitheacht sin a fhíorú tuilleadh (féach thíos ar spotseiceálacha i gcoitinne).

Caithfear íocaíocht an fhóirdheontais le grúpscéim uisce a úsáid chun tairbhe a cuid ball teaghlaigh amháin. Ní fhéadfar aon chuid d’íocaíocht an fhóirdheontais a úsáid chun baill nach baill teaghlaigh iad a thras-fhóirdheonú.

**RIARACHÁN SCÉIM na bhFÓIRDHEONTAS**

Is iad údaráis áitiúla a riarann an scéim fóirdheontais. Is faoin údarás áitiúil ábhartha a bhíonn gach ceist a bhaineann le hoibriúchán laethúil na scéime fóirdheontais, lena n-áirítear iarratais agus íocaíochtaí.

Ba cheart aon fhiosrúcháin faoin bhfóirdheontas a sheoladh chuig Oifigeach Idirchaidrimh an Chláir Uisce Tuaithe de chuid an údaráis áitiúil ábhartha.

Mar chuid d’oibriúchán laethúil na scéime ag údaráis áitiúla, déanfaidh siad roinnt spotseiceálacha ar ghrúpscéimeanna uisce a chuireann isteach ar an scéim. Déantar na spotseiceálacha seo, a fhéadfar a dhéanamh gan mórán fógra, chun a chinntiú go gcomhlíontar Téarmaí agus Coinníollacha na scéime fóirdheontais ar shlí lena gcomhlíontar riachtanais uile na scéime agus chun leas chothromas rannpháirtithe uile na scéime fóirdheontais. De ghnáth, mar chuid de spotseiceálacha, beidh an t-údarás áitiúil ag fíorú, ar bhonn randamach, gnéithe d’iarratais ar fhóirdheontais m.sh., ach gan a bheith teoranta don mhéid seo a leanas: liostaí ballraíochta, sonraisc shamplacha teaghlaigh chomh maith le míreanna tacaíochta liostaithe eile de réir mar a éilítear chun críocha fóirdheontais faoi na Téarmaí agus Coinníollacha seo.

Féadfaidh údarás áitiuil, gach cuid nó cuid d’fhóirdheontas a choinneáil siar, a laghdú nó a aisghabháil má mheasann siad nach bhfuil iomlán na dTéarmaí agus Coinníollacha seo á gcomhlíonadh.

Agus iarratais á bpróiseáil faoin scéim fóirdheontais, aithnítear go mbeidh roinnt iarratasóirí míshásta le cinneadh an údaráis áitiúil. Tabharfaidh an t-údarás meicníocht achomhairc do gach scéim iarrthach, lena mbeidh oifigeach de chuid an údaráis áitiúil, nach raibh ag déileáil leis an iarratas bunaidh, in ann athbhreithniú a dhéanamh ar an gcinneadh ar chás lucht na scéime.

Is infheidhme an nós imeachta seo a leanas maidir le gach achomharc:

* Tugtar cuireadh do scéimeanna iarrthacha **achomharc scríofa** a chur isteach maidir le haon chinneadh dá bhfógraíonn an t-údarás áitiúil dóibh maidir lena n-iarratas. Caithfear sin a chur isteach faoi cheann trí seachtaine ó dháta an chinnidh agus caithfear cúiseanna an achomhairc a lua.
* Measfaidh agus tabharfaidh an t-údarás áitiúil breith ar an achomharc faoi cheann ceithre seachtaine ó thráth a fhaighte.
* Fógrófar cinneadh faoi achomharc i scríbhinn chuig gach iarratasóir faoi cheann dhá sheachtain ó thráth déanta an chinnidh.

**DÁTA FEIDHMITHE**

Is infheidhme téarmaí agus coinníollacha an fhóirdheontais mar a leagtar amach sa Mheamram seo ón 1ú Eanáir 2018.

**CAOMHNÚCHÁN UISCE AGUS UISCE GAN TÁSC**

Caithfidh grúpscéimeanna uisce caomhnúchán uisce a dhéanamh go gníomhach – agus ar bhonn leanúnach – ar a líonra féin. Ba cheart go mbeadh obair le cur amú uisce ag baill a shrianadh, san áireamh leis seo freisin chomh maith le tuilleadh feasachta ar chaomhnúchán uisce a ghiniúint i measc na mball.

Is é an difríocht idir “táirgeacht ghlan” (toirt an uisce a sheachadtar isteach i líonra scéime) agus “tomhaltas” (toirt an uisce ina bhféadfar cuntas a thabhairt trí thomhaltas dlisteanach, cibé méadraithe nó a mhalairt) atá i gceist le hUisce gan tásc (UGT). Má bhíonn ardleibhéil UGT ann, méadófar go suntasach an costas a bhaineann le huisce a tháirgeadh agus le grúpscéim uisce a bhainstiú. Tiocfaidh fadhbanna maidir le hinacmhainneacht dá bharr sin agus d’fhéadfadh sin inbhuanaitheacht fhadtéarmach loch, screamhuisce srl. fhoinse sholáthair an uisce a chur i gcontúirt.

Tá sé i gceist leis an bhfóirdheontas a chinntiú go mbeidh grúpscéim uisce, a bhainistítear go maith, le leibhéil optamacha UGT, inmharthana ar bhonn airgeadais. Coinníoll incháilitheachta ginearálta mar sin is ea bearta caomhnúcháin uisce a chur i ngníomh go réamhghníomhach. Áirítear leis sin:

* Sceitheadh uisce a bhrath agus a dheisiú go réamhghníomhach.
* Bulc-Shuiteáil Mhéadruithe & Monatóireacht orthu.
* Iniúchóireachtaí uisce.
* Méadrú nasc aonair.
* Billeáil bunaithe ar úsáid.
* Cumarsáid leis na mBall.
* Monatóireacht teiliméadrach ar bhulc-mhéadair.
* Athchóiriú agus athsholáthar na bpríomhphíobán.
* Athsholáthar agus suiteáil comhlaí.

Sa chaoi go bhfágfaidh an fóirdheontas, chomh maith le hioncam eile, go mbeidh grúpscéim uisce in ann seirbhís eacnamaíoch a sholáthar agus a choinneáil ar bun dá ballraíocht, caithfear fócas láidir a dhíriú ar sceitheadh agus ar chur amú uisce a shonrú agus a laghdú go réamhghníomhach.

Soláthraíonn an Clár Uisce Tuaithe, á riaradh ag údaráis áitiúla, maoiniúchán le haghaidh oibreacha móra caipitil a dhírítear ar uisce a chaomhnú, amhail clár athchóirithe agus athsholáthair na bpríomhphíobán, agus suiteáil comhlaí agus méadar. Ba chóir do lucht scéimeanna, a bheidh ag cuimhneamh ar chlár oibreacha dá leithéid, dul i dteagmháil le hOifigeach Idirchaidrimh Uisce Tuaithe a n‑údaráis áitiúil le haghaidh faisnéise. Féadfar tabhairt faoi mhionfheabhsúcháin, a dhírítear ar uisce a chaomhnú, amhail suiteáil comhlaí agus méadar, faoin scéim fóirdheontais (faoi réir uas-suim fhoriomlán an fhóirdheontais – féach ar Chuid A1).

**CINEÁLACHA FÓIRDHEONTAIS**

Is é cineál na grúpscéime uisce, socruithe oibriúcháin agus méid na míreanna faoi seach a chinneann gné incháilitheachta le haghaidh fóirdheontais.

Is é an ghné i leith an **chineáil** ar a ndéantar cinneadh (Fóirdheontas A):

* an é grúpscéim uisce phríobháideach atá ann (.i. soláthraíonn uisce dá cuid ball óna foinse agus óna gléasra cóireála uisce féin), nó
* an é grúpscéim uisce phoiblí atá ann (.i. soláthraíonn uisce arna sholáthar ag Uisce Éireann dá cuid ball).

Ní bhaineann an ghné maidir le **hoibriúchán** ar a ndéantar cinneadh (Fóirdheontas B) ach amháin le grúpscéimeanna uisce príobháideacha:

* atá ina chuid de chonradh fadtéarmach Oibriúcháin agus Cothabhála (O&C) *‘bona fide’* [m.sh. mar chuid de thionscadal faofa Dear Tóg & Oibrigh (DTO) *bone fide*], agus
* a fhéinbhainistíonn ball de chuid na scéime, nó Fostaí de chuid na grúpscéime uisce nó conraitheoir arna fhostú ag lucht na scéime.

Ní bhaineann an ghné maidir le **méid** ar a ndéantar cinneadh (Fóirdheontas C) ach amháin le grúpscéimeanna uisce príobháideacha freisin:

* Scéimeanna faoi bhun 100 teach.

Déantar an fóirdheontas a roinnt ina thrí chuid a ndéantar a struchtúrú go gcuirfear na costais difriúla san áireamh, a bhaineann le cineál, socruithe oibriúcháin agus méid mar a seo a leanas:

* **Fóirdheontas A:** Is iníoctha an fóirdheontas seo, lena mbaineann dhá tháirseach mhaoiniúcháin, i dtreo chostais oibriúcháin agus bhainistíochta ghinearálta gach cineáil grúpscéime uisce. Leagtar riachtanais mhionsonraithe amach i gCuid A de na Téarmaí agus Coinníollacha seo.
* **Fóirdheontas B:** Is iníoctha an fóirdheontas seo (le cois Fhóirdheontas A) i dtreo chostais O&C a bhaineann le conarthaí DTO “*bona fide*” do ghrúpscéimeanna uisce. Leagtar riachtanais mhionsonraithe amach i gCuid B de na Téarmaí agus Coinníollacha seo.
* **Fóirdheontas C:** Fóirdheontas forlíontach is ea seo a bhíonn ar fáil le cois Fhóirdheontas A mar dhreasacht do ghrúpscéimeanna beaga uisce, a fhoinsítear go príobháideach, lena mbaineann méid is lú ná 100 teach, chun dul ar aghaidh le bheith ina n-aonáin níos inbhuanaithe. Baineann teorainn ama trí bliana leis an dreasacht ón tráth a thionscnaíonn scéim an próiseas go foirmiúil go dtéann siad ar aghaidh le bheith ina haonán níos inbhuanaithe. Leagtar riachtanais mhionsonraithe amach i gCuid C de na Téarmaí agus Coinníollacha seo.

**CUID a - FÓIRDHEONTAS A I DTREO CHOSTAIS OIBRIÚCHÁIN AGUS BhAINISTÍOCHTA GHINEARÁLTA na nGRÚPSCÉIMeanna UISCE ar fad**

**A1: NITHE GINEARÁLTA AGUS RÁTAÍ FÓIRDHEONTAIS**

Bíonn Fóirdheontas A ar fáil do gach grúpscéim uisce agus soláthraítear an fóirdheontas ar dhá ráta chomh fada le huas-teorainn, ag brath ar cibé acu an grúpscéim uisce a fhoinsítear go príobháideach atá ann nó grúpscéim uisce a fhoinsítear go poiblí.

Ní rachaidh ráta Fhóirdheontas A in aghaidh an tí a íocfar le scéim thar:

* Grúpscéim uisce a fhoinsítear go príobháideach: **€231.00.**
* Grúpscéim uisce a fhoinsítear go poiblí: **€115.00.**

Braitheann incháilitheacht le haghaidh an fhóirdheontais ar gach ceanglas a leagtar amach thíos a bheith á chomhlíonadh.

**A2: TÉARMAÍ GINEARÁLTA AGUS COINNÍOLLACHA Incháilitheachta**

Ní bheidh grúpscéim uisce incháilithe le haghaidh Fhóirdheontas A ach amháin sa chás:

1. go soláthraíonn an scéim soláthar uisce chun críocha teaghlaigh, a bheidh sásúil dar leis an údarás áitiúil (.i. a chomhlíonann caighdeáin cháilíochta na Rialachán um Uisce Óil[[1]](#footnote-1)),
2. go mbeidh an scéim bunaithe go ceart ar shlí lena n-aithnítear baill na grúpscéime uisce mar úinéirí na scéime:
   * i gcás scéimeanna ar mheánmhéid agus scéimeanna móra (scéimeanna faoi rialáil na Rialachán um Uisce Óil de ghnáth), caithfidh siad a bheith bunaithe trí struchtúr dlíthiúil mar Chomharchumann nó Chuideachta Faoi Theorainn Ráthaíochta ina mbíonn na baill ina scairshealbhóirí comhionanna,
   * i gcás na scéimeanna beaga (scéimeanna a bhíonn díolmhaithe faoi na Rialachán um Uisce Óil de ghnáth) féadfaidh siad a bheith bunaithe mar Intaobhas, Chomharchumann nó Chuideachta Faoi Theorainn Ráthaíochta,
3. go riarann an scéim a gnóthaí i gceart de réir a Bunreachta/Rialacha agus ceanglas dlíthiúil ábhartha,
4. go mbeidh an Chairt um Chearta agus Fhreagrachtaí do bhaill ghrúpscéimeanna uisce[[2]](#footnote-2) arna forbairt ag Coiste Náisiúnta na Seirbhísí Uisce Tuaithe glactha ag an scéim,
5. go mbeidh aontú tugtha, i gcás grúpscéimeanna uisce príobháideacha, chun córas dearbhaithe cáilíochta a chur i ngníomh, lena gcomhlíontar, ar a laghad, caighdeán Chóras Dearbhaithe Cáilíochta (*QAS*)[[3]](#footnote-3) bunaithe ar Anailís Ghuaise agus Pointí Rialúcháin Criticiúla (*HACCP*) arna forbairt ag Cónaidhm Náisiúnta na nGrúpscéimeanna Uisce agus faofa ag Coiste Náisiúnta na Seirbhísí Uisce Tuaithe, nó córas cuí arna fhaomhadh ag an Údarás um Chaighdeáin Náisiúnta na hÉireann (*NSAI*)[[4]](#footnote-4), nó a chómhaith,
6. go mbeidh an scéim gníomhach ag cur na mbeart riachtanach i ngníomh chun uisce a chaomhnú agus UGT a laghdú faoi mar a leagtar amach faoi Chaomhnúchán Uisce agus Uisce Gan Tásc thuas,
7. go mbeidh, i gcás grúpscéimeanna uisce príobháideacha, tuairisc thosaigh maidir le habhantrach Chrios Rannchuidithe screamhuisce / uisce dromchla, curtha i gcrích (nó i mbun an phróisis lena cur i gcrích), mar chéad chéim na pleanála chun cosaint fhoinse a chur i ngníomh,
8. go mbeifear ag gearradh muirir ar bhaill teaghlaigh d’úsáid iomarcach amháin, bunaithe ar úsáid mhéadraithe nó a mhalairt. Ní fhéadfar aon réimeas a bheith i bhfeidhm do thomhaltóirí teaghlaigh lena ngearrfar muirear ar ráta comhréidh nó muirear seasta,
9. go mbeadh tairseach 160m3 á soláthar in aghaidh an naisc teaghlaigh in aghaidh na bliana, gan aon mhuirir uisce a bheith infheidhmithe faoina bhun sin agus muirir d’úsáid iomarcach a bheith infheidhmithe os a chionn sin,
10. go mbeidh muirir bunaithe ar úsáid á bhfeidhmiú ina n-iomláine do thomhaltóirí tráchtála sa chaoi nach mbeidh earnáil chustaiméirí teaghlaigh na scéime á dtras-fhóirdheonú.

Féadfaidh an t-údarás áitiúil fianaise ar cháipéisí, lena dtaispeánfar go bhfuil na coinníollacha atá liostaithe thuas á gcomhlíonadh, a iarraidh ar bhonn spotseiceála, go mbeifear in ann feidhmiú an fhóirdheontais a mheas.

I gcomhthéacs mhír 1 thuas, caithfear soláthar uisce gach grúpscéime príobháidí díolmhaithe (.i. scéim nach bhfuil faoi mhonatóireacht na Rialachán um Uisce Óil) a thástáil go bliantúil. Iarrfaidh an t-údarás áitiúil cóip de dheimhniú thorthaí na tástála uisce chun bunús a thabhairt le hiarratas ar fhóirdheontas. Toisc go bhféadfaidh raon iomlán na bparaiméadar a chaithfear a thástáil a bheith éagsúil ag brath ar an áit sa tír, soláthróidh an t-údarás áitiúil an liosta. Caithfidh saotharlann chreidiúnaithe neamhspleách an tsampláil agus tástáil a dhéanamh[[5]](#footnote-5).

Freisin i gcomhthéacs Mhír 1 i gcás gur grúpscéim uisce phríobháideach a sholáthróidh an t-uisce:

* nach measann an t-údarás áitiúil a bheith sásúil ó thaobh cáilíochta nó cainníochta faoi na Rialacháin um Uisce Óil, agus
* go mbeidh an t-údarás áitiúil tar éis iarraidh ar an ngrúpscéim uisce nó comhairliú dóibh clár gníomhaíochta leasúcháin a ullmhú

Féadfaidh an scéim, faoi réir na gcoinníollacha eile a liostaítear thuas, a bheith incháilithe le haghaidh íocaíochta fóirdheontais fós. Beidh sin ag brath ar an scéim a bheith ag gealladh i scríbhinn go n-ullmhófar agus go gcuirfear i ngníomh, faoi cheann tréimhse ama aontaithe, clár gníomhaíochta leasúcháin a bheidh faofa ag an Údarás Maoirseachta. Is é an cuspóir a bheidh i gceist le haon chlár gníomhaíochta leasúcháin dá leithéid an soláthar uisce a mhodhnú go gcomhlíonfaidh sé ceanglais na Rialachán um Uisce Óil tráth an data is luaithe is féidir.

I gcomhthéacs Mhíreanna 8 agus 9 thuas, iarrfaidh an t-údarás áitiúil fianaise cháipéisí chun bunús a thabhairt le hiarratas ar fhóirdheontas (m.sh. cóip de shampla randamach de shonrasc teaghlaigh faoi mar a eisíodh don bhall lena dtaispeántar nach bhfuil aon mhuirear seasta á ghearradh agus lena dtaispeántar freisin an tairseach teaghlaigh, faoi nach infheidhme aon mhuirear uisce don tréimhse éilimh ábhartha ina leith).

Más é tuairim lucht grúpscéime ag a bhfuil méadrú uilíoch (naisc aonair) nach mbeidh sé i riocht, ar chúiseanna airgeadais, tairseach 160m3 a shocrú in aghaidh an bhaill teaghlaigh in aghaidh na bliana, a mbeidh muirir d’úsáid iomarcach infheidhmithe os a chionn, caithfidh Bord Bainistíochta na scéime faomhadh bhaill na scéime a lorg ar bhonn níos leithne ar dtús. Caithfear aon togra ó scéim chun tairseach an 160m3 in aghaidh naisc bhaill teaghlaigh in aghaidh na bliana a laghdú, a dhéanamh ag Cruinniú Ginearálta Speisialta de lucht na scéime a ghairfear chun na críche sin. Ní cheadófar muirear seasta nó ar ráta comhréidh do chustaiméirí teaghlaigh in aon chúinsí ar bith.

Caithfear aon rún faoi rialacha na scéime chun laghdú a fhaomhadh, ar thairseach leithroinnt an 160m3 in aghaidh an bhaill teaghlaigh in aghaidh na bliana a mbeidh muirir d’úsáid iomarcach infheidhmithe os a cionn, a scaipeadh i scríbhinn chuig baill uile na scéime roimh Chruinniú Ginearálta Speisialta de réir rialacha na scéime mar Réamhfhógra. Caithfear cinntí bhallraíocht na scéime ag an gCruinniú sin a thaifeadadh i miontuairiscí an chruinnithe. Iarrfaidh an t-údarás áitiúil cóip de mhiontuairiscí an chruinnithe chun bunús a thabhairt le hiarratas ar fhóirdheontas.

Is é an méadrú uilíoch sprioc dheiridh earnáil na ngrúpscéimeanna uisce – ar mhaithe le caomhnúchán uisce, cothromas, cothrom na féinne agus coigilt chostas oibriúcháin. Tá méadrú uilíoch i bhfeidhm ag formhór na ngrúpscéimeanna uisce, ach ní gach ceann.

Mar chuid den phróiseas le glacadh le haon togra muirir d’úsáid iomarcach a ghearradh ar a tomhaltóirí teaghlaigh, caithfidh grúpscéim uisce, in éagmais an mhéadraithe uilíoch, córas monatóireachta úsáide trí mhodhanna traidisiúnta a chur i bhfeidhm. Beidh úsáid mhéadair uisce cheantair i gceist leis seo mar shampla, chomh maith le breathnóireacht amhairc (ar sceitheadh) agus teicníochtaí éisteachta. Caithfidh an scéim glacadh le beartas liostála roghnaí i ndáil le méadrú nasc teaghlaigh aonair. Is amhlaidh sin chun cumasú do bhaill teaghlaigh, a gceanglaítear orthu íoc ar bhonn úsáide iomarcaí neamhthomhaiste (neamh-mhéadraithe), an ceart a bheith acu iarraidh i scríbhinn ag am ar bith go suiteálfaidh an scéim méadar, ar chostas na scéime féin, agus go ngearrfar muirir bunaithe ar úsáid iomarcach thomhaiste.

**Ní íocfar, i gcúinsí ar bith, an fóirdheontas bliantúil le scéim a bhfuil méadrú uilíoch i bhfeidhm nó a mhalairt acu, má shocraítear a muirear d’úsáid iomarcach ar úsáid is lú ná 115m3 in aghaidh an bhaill teaghlaigh in aghaidh na bliana, nó le scéim a bhfuil muirear seasta nó ar ráta comhréidh á úsáid acu do thomhaltóirí teaghlaigh agus nach raibh in ann a léiriú go raibh fíor-riachtanas airgeadais ann le muirir d’úsáid iomarcach a ghearradh ar a baill teaghlaigh.**

I roinnt cásanna, soláthraíonn grúpscéimeanna uisce, uisce do, nó faigheann uisce ó, aonáin eile (Uisce Éireann nó grúpscéimeanna uisce eile). Ionas go mbeidh scéim incháilithe le haghaidh an fhóirdheontais bhliantúil, caithfear déileáil le haon íocaíochtaí nó mhuirir chomhlacha ar uisce a soláthraíodh nó a fuarthas ar bhealach struchtúraithe, cothromasach cóir.

I gcás go soláthraíonn grúpscéim uisce, uisce d’aonáin eile mar a leagtar amach thuas, caithfear a léiriú in aon mhuirear a ghearrfar ar an uisce arna sholáthar fóirdheontas an Stáit atá á sholáthar don scéim cheana féin i dtreo an chostais leis an uisce seo a sholáthar. Níor chóir, i gcás ar bith, go mbeidh scéim ag déanamh brabúis as uisce a sholáthar i gcás go bhfuil fóirdheontas tugtha ag an Stát cheana féin i leith chostas táirgeachta an uisce sin.

**Ní caiteachas incháilithe, chun críocha fóirdheontais, na costais a tharraingíonn scéim air féin le haghaidh uisce arna sholáthar trí shocruithe faoi mar a leagadh amach thuas.**

Meastar grúpscéimeanna uisce poiblí a fhaigheann uisce ón soláthar poiblí (Uisce Éireann) mar aicme Tomhaltóra Tráchtála de chuid Uisce Éireann. Coinneoidh Uisce Éireann taraifí (lena gcuimsítear liúntas teaghlaigh) ar bun de réir na struchtúr agus na socruithe arbh infheidhe roimh 1ú Eanáir 2014 go dtí go mbeidh creat taraifí buan i bhfeidhm.

**A3: Incháilitheacht ó thaobh Caiteachais**

Chun bheith incháilithe chun críocha fóirdheontais, i gcás go mbeidh caiteachas, a tharraingeoidh grúpscéim uisce air féin:

* **ag baint le huisce arna sholáthar chun críocha úsáidí teaghlaigh agus tráchtála araon:** cionroinnfear an caiteachas de réir fhorálacha A5 thíos,
* **ag baint le soláthar earraí agus seirbhísí ag conraitheoirí:** caithfidh conraitheoirí dá leithéid a bheith cláraithe le haghaidh CBL agus fianaise ar imréiteach cánach a sholáthar faoi mar a eisíonn na Coimisinéirí Ioncaim,
* **ag baint le híocaíocht phá nó tuarastail le duine**; caithfidh duine dá leithéid a bheith cláraithe i gceart chun críocha cánach agus caithfidh an grúpscéim uisce a bheith ina fostóir cláraithe agus an córas ÍMAT/ÁSPC á fheidhmiú acu.

**A4: Caiteachas Cáilithíoch**

Ní fhéadfar fóirdheontas a éileamh ach amháin le haghaidh caiteachais neamhchaipitil ar gá don ghrúpscéim uisce a tharraingt air féin le haghaidh na gcostas oibriúcháin a bhaineann le huisce teaghlaigh a sholáthar do bhaill an ghrúpa i rith na bliana airgeadais lena mbaineann an t-iarratas ar fhóirdheontas. Áirítear le caiteachas neamh-incháilithe: dímheas sócmhainní, oibreacha móra caipitil agus costais a bhaineann le soláthar uisce chuig Uisce Éireann nó chuig scéimeanna eile. Féadfaidh costais a bhaineann leis an méid seo a leanas a bheith san áireamh le caiteachas incháilithe:

* cothabháil agus deisiú foirgneamh, trealaimh agus feisteas a bhaineann le hastarraingt (lena n-áirítear foinsí a chosaint), cóireáil, stóráil agus dáileadh uisce;
* leictreachas/fuinneamh;
* ábhair a úsáidtear le huisce a chóireáil/a dhíghalrú;
* pá/tuarastail agus costais ghaolmhara eile ag bainisteoirí lán nó páirtaimseartha, riarathóirí, oibrithe nó pearsanra cothabhála;
* árachas (lena n-áirítear dliteanas poiblí, dliteanas fostóirí, ÁSPC, maoin/sócmhainní);
* costais riaracháin agus iniúchóireachta;
* monatóireacht ar cháilíocht an uisce;
* costais a bhaineann le feidhmiú Córais Dearbhaithe Cáilíochta (féach ar A2.5 thuas);
* costais neamhchaipitil a bhaineann le bearta caomhnúcháin uisce agus bainistíochta éileamh a chur i ngníomh;
* plean feabhsúcháin uisce a ullmhú;
* oiliúint ábhartha do phearsanra maidir le bainistiú agus oibriú córas soláthair uisce, dearbhú cáilíochta, sceitheadh uisce a bhrath agus a rialú, líonra dáileacháin a bhainistiú agus a chothabháil, Sláinte agus Sábháilteacht, srl.;
* táillí cleamhnaithe do bhallraíocht i gCónaidhm Náisiunta na nGrúpscéimeanna Uisce;
* costais a bhaineann le hoibriú an Chórais Bhainistíochta Feidhmíochta (*PMS*) do scéimeanna i gconarthaí O&C “*bona fide*”, *viz*.;
* Ionadaí Fostóra a Choinneáil,
* Iniúchóir Neamhspleách maidir le comhlíonadh rialachán srl.
* bearta réasúnacha cosanta foinsí (m.sh. fálú timpeall foinse);
* oibreacha caipitil éigeandála (m.sh. athsholáthar bonneagair fhabhtaigh amhail comhlaí agus feistis);
* costais ghairmiúla agus dhlíthiúla riachtanacha;
* muirir bhainc.

**A5: Cionroinnt an Chaiteachais**

Ní foláir uisce a tháirgtear d’úsáid teaghlaigh íoschaighdeáin cháilíochta éigeantacha na Rialachán um Uisce Óil a chomhlíonadh. Ceadófar iomlán an chaiteachais, a tharraingeoidh grúpscéimeanna uisce orthu féin, i gcomhair na míreanna seo a leanas dá réir sin (faoi réir na n-uasmhéideanna arna leagan amach faoi A1 thuas) agus an costas, chun uisce a sholáthar do bhaill teaghlaigh, á ríomh:

* monatóireacht oibriúcháin ar cháilíocht an uisce;
* muirir do mhonatóireacht ar chomhlíonadh, arna ghearradh ag údarás áitiúil ar scéimeanna i gcomhthéacs na Rialachán um Uisce Óil;
* ábhair intomhalta chóireála agus dhíghalrúcháin;
* Córas Dearbhaithe Cáilíochta a chur i ngníomh (féach ar A2.5 thuas);
* oiliúint ábhartha do phearsanra ar chláir riachtanacha lena chinntiú go gcomhlíonfar na Rialacháin um Uisce Óil;
* bearta cosanta foinsí a chothabháil;
* táillí cleamhnaithe do bhallraíocht i gCónaidhm Náisiúnta na nGrupscéimeanna Uisce.
* costais a bhaineann leis an gCóras Bainistíochta Feidhmíochta a chur i ngníomh;
* costas chun Ionadaí Fostóra a choinneáil nuair is gá faoi chéim oibriúcháin chonradh O&C “*bona fide*”;
* Iniúchóireacht neamhspleách ar chomhlíonadh rialachán srl. i ndáil le feidhmiú Chonradh O&C “*bona fide*”.

Féadfar gach costas incháilithe eile a fhorchúiteamh ar ráta 85%. Más féidir le scéim ballraíocht/úsáid teaghlaigh níos áirde a léiriu, b’fhéidir go mbeidh sé i dteideal ráta níos airde.

**A6: IARRATAS AR FHÓIRDHEONTAS**

**Foirm Iarratais:** Ba cheart an Fhoirm Iarratais chéanna a úsáid chun iarratas a dhéanamh ar Fhóirdheontas A, B agus C. Ní gá an fhaisnéis bhreise, a éilítear le haghaidh Fóirdheontas B agus C, a sholáthar i gcás nach bhfuil grúpscéim uisce ag déanamh iarratais ach ar Fhóirdheontas A amháin.

**Éileamh ar Fhóirdheontas Bliantúil:** Ba chóir do ghrúpscéimeanna uisce iarratais ar íocaíocht an Fhóirdheontais Bhliantúil a chur isteach ar Fhoirm WS1 Sub faoin 30 Meitheamh den bhliain tar éis na bliana lena mbaineann an t-éileamh ar fhóirdheontas.

**Éileamh ar Réamh-Fhóirdheontas:** Chun cabhrú le bainistíocht airgeadais ghrúpscéimeanna uisce, féadfar Réamhíocaíocht Fóirdheontais a éileamh gach bliain. Ní rachaidh an réamhíocaíocht chaighdeánach thar 70% den Fhóirdheontas Bliantúil iomlán a íocfar leis an ngrúpa i leith na bliana roimhe.

Ní bheidh an chéad Réamhíocaíocht agus Réamhíocaíochtaí Fóirdheontais ina dhiaidh ar fáil ach amháin sa chás go mbeidh éileamh déanta ar Fhóirdheontas Bliantúil don bhliain roimhe agus sin íoctha. Ba cheart iarratais ar Réamhíocaíochtaí Fóirdheontais a dhéanamh tríd an gcuid ábhartha de Fhoirm WS1 Sub a chomhlánú agus a chur isteach faoin 30 Meitheamh den bhliain lena mbaineann an t-éileamh.

Sa chás go rachaidh réamhíocaíocht thar an tsuim dheiridh den Fhóirdheontas Bliantúil ar chóir a íoc ó cheart leis an ngrúpscéim uisce, aisghabhfar an barrachas ó éileamh/éilimh ina dhiaidh.

**A7: Riachtanais maidir le hIarratas**

Caithfidh Ráiteas iomlán faoi Chuntais Iniúchta a bheith in éineacht le hiarratas ar Fhóirdheontas Bliantúil, lena soláthraítear mionsonraí faoi chostais iarbhír a tharraing an grúpa air féin agus faoi ioncam a fuarthas maidir le huisce a sholáthar dá chuid ball. Ceanglaítear ar scéimeanna gach cáipéis a bhaineann leis na cuntais a choinneáil, de réir ceanglas corparáideach. Caithfidh na cuntais a bheith iniúchta ag duine atá i dteideal cuntais chomhlachta corparáidigh a iniúchadh. Ba chóir go mbeadh an Ráiteas faoi Chuntais sínithe ag Iniúchóirí agus Oifigigh ábhartha na scéime, á léiriú go soiléir:

* gur deimhníodh iad mar chuntais a thagann le hioncam agus caiteachas bliantúil na grúpscéime agus lena gcuimsítear tuairim an Iniúchóra gurb ionann na cuntais agus léargas ‘fíor agus cothrom’ ar ghnóthaí airgeadais na scéime;
* gur ghlac ballraíocht na grúpscéime na cuntais ag a gCruinniú Cinn Bhliana;
* gur críochnaíodh na cuntais ar bhonn bliana féilire ón 1ú Eanáir – 31st Nollaig.

Le haghaidh scéimeanna beaga (m.sh. scéimeanna faoi bhun thairseach na monatóireachta ar uisce óil ar a dtugtar scéimeanna ‘díolmhaithe’ go coitianta), d’fhéadfadh ráiteas faoi chuntais in éineacht le cáipéisí tacaíochta (m.sh. sonraisc íoctha) a bheith inghlactha don údarás áitiúil mar shlí eile, agus aird á tabhairt ar chineál agus ar shuim an chaiteachais is dócha a bheidh i gceist.

Sonrófar na míreanna Caiteachais seo a leanas (i gcás gur míreanna ábhartha infheidhmithe iad) ar leithligh sna cuntais:

* muirir, arna ngearradh ag an údarás áitiúil de réir na Rialachán um Uisce Óil, ar mhonatóireacht ar chomhlíonadh na rialachán srl.;
* costais a tharraing an ghrúpscéim air féin le monatóireacht oibriúcháin ar cháilíocht an uisce;
* costas ábhair intomhalta chóireála agus dhíghalrúcháin (nach mbaineann le conradh DTO);
* muirir sheasta agus thoirtmhéadracha (arna sonrú ar leithligh) a gearradh faoi théarmaí an chonartha DTO/O&C;
* costais a bhaineann le Córas Dearbhaithe Cáilíochta a chur i ngníomh;
* costais a bhaineann le hoiliúint ábhartha do phearsanra ar chláir riachtanacha lena chinntiú go gcomhlíonfar caighdeáin reachtúla um uisce óil;
* costais a bhaineann le bearta cosanta foinse a chothabháil;
* táillí cleamhnachta i gcomhair ballraíochta i gCónaidhm Náisiúnta na nGrúpscéimeanna Uisce;
* costais a bhaineann leis an gCóras Bainistíochta Feidhmíochta a chur i ngníomh;
* costais a bhaineann le hIonadaí Fostóra a choinneáil nuair is gá faoi chéim oibriúcháin chonradh O&C “bona fide”;
* Iniúchadh neamhspleách ar chomhlíonadh rialachán srl. i ndáil le feidhmiú Chonradh O&C “bona fide;
* costais a bhaineann le soláthar uisce don ghrúpscéim uisce ag Uisce Éireann nó ag grúpscéim eile uisce agus ar an gcaoi chéanna le soláthar uisce ag an ngrúpscéim do Uisce Éireann nó do ghrúpscéim eile uisce (gach cás inar tharla a leithéid le sonrú ar leithligh).

Cinnfidh an t-údarás áitiúil incháilitheacht na n-iarratas ar Fhóirdheontais Bhliantúla agus Réamh-Fhóirdheontais de réir na dTéarmaí agus Coinníollacha seo. Féadfaidh údarás áitiúil aon fhaisnéis, cháipéisí nó fhianaise eile a lorg a d’fhéadfadh a bheith riachtanach le réasún go mbeidh ar a chumas an t-iarratas a chinneadh (féach ar A2 thuas).

Tar éis an t-iarratas a scrúdú, cuirfidh an t-údarás áitiúil suim an fhóirdheontais a bheidh iníoctha, más iníoctha aon fhóirdheontas, in iúl don ghrúpscéim uisce. Asbhainfear aon Réamhíocaíocht Fóirdheontais a fuair an grúpa don bhliain atá i gceist cheana féin, nó aon ró-íocaíocht ó bhliain roimhe, agus íocfar an tsuim a bheidh fágtha i gcuntas bainc an ghrúpa.

**Ba chóir go nglacfadh Údaráis Áitiúla le cuntais iniúchta mar fhianaise ar chaiteachas. Féadfaidh údarás áitiúil, ar bhonn eisceachtúil de ghnáth, aon fhaisnéis, cháipéisí nó fhianaise eile a lorg a d’fhéadfadh a bheith riachtanach le réasún go mbeidh ar a chumas an t-iarratas a chinneadh. Is ar mhaithe le grúpscéimeanna uisce atá sé a chinntiú go mbeidh an t-ábhar a sholáthrófar sna cuntais soiléir agus gan aon débhrí ag baint leo.**

**CUID B –**

**FÓIRDHEONTAS B I DTREO CHOSTAIS CHONARTHAÍ OIBRIÚCHÁIN AGUS COTHABHÁLA (o&c) AGUS dEAR tÓG oIBRIGH (dto) “bona fide”**

**B1: GINEARÁLTA**

Is iníoctha Fóirdheontas B le grúpscéimeanna uisce i dtreo na gcostas a bhaineann le huisce a sholáthar d’úsáid teaghlaigh faoi chonradh O&C “bona fide” [m.sh. mar chuid de thionscadal DTO]. Féach ar B4.1 thíos.

**B2: Suim an Fhóirdheontais**

Beidh suim an fhóirdheontais a bheidh le híoc de réir mar a chinnfidh an t-údarás áitiúil de réir na dTéarmaí agus Coinníollacha seo. Clúdaítear leis an bhfóirdheontas:

* **Muirear Seasta** (lena n-áiritear CBL agus innéacsú) an tionscadail DTO,
* **Muirear Toirtmhéadrach** (lena n-áiritear CBL agus innéacsú) an tionscadail DTO.

**B3: Cionroinnt an Chaiteachais**

Is mar seo a leanas a chinnfear cionroinnt na gcostas idir tomhaltóirí teaghlaigh agus tráchtála chun críocha fóirdheontais:

* 100% d’eilimint an Mhuirir Sheasta,
* 85% den Mhuirear Toirtmhéadrach, chomh mór le huas-tréchur dhearadh an ghléasra cóireála uisce. Más féidir le scéim ballraíocht/úsáid teaghlaigh níos airde a léiriú, féadfaidh an scéim a bheith i dteideal ráta níos airde

**B4: Téarmaí Ginearálta agus Coinníollacha Incháilitheachta**

Chun bheith incháilithe le haghaidh Fhóirdheontas B, caithfidh grúpscéim uisce na téarmaí ginearálta agus coinníollacha arna leagan amach in A2 thuas (.i. i gcomhair Fhóirdheontas A) a chomhlíonadh. Lena chois sin, caithfidh an grúpa:

1. a bheith faoi cheangal conartha cloí le conradh O&C *bona fide* a fuarthas agus an grúpa ag cloí go docht leis an Treoircháipéis maidir le Soláthar Scéimeanna Seirbhísí Uisce Beaga, Cuid A – Modúl Uisce Tuaithe (Conarthaí Dear, Tóg & Oibrigh);
2. a bheith bunaithe mar Chomharchumann nó mar Chuideachta Theoranta (féach ar A2.2. thuas);
3. cuntas bainc aonfheidhme ar leithligh a choinneáil ina lóisteálfar gach íocaíocht faoi Fhóirdheontas B agus óna ndéanfar gach íocaíocht O&C leis an gconraitheoir;
4. socruithe a bheith i bhfeidhm acu le haghaidh íocaíochtaí leis an gconraitheoir O&C.

Féadfaidh an t-údarás áitiúil fianaise cháipéisí a iarraidh lena léireofar gur comhlíonadh na riachtanais ag 1 go 4 thuas, ar bhonn spotseiceála, i gcomhar leis an iarratas ar fhóirdheontas.

I gcás go mbaineann caiteachas le soláthar earraí agus seirbhísí ag conraitheoirí, caithfidh conraitheoirí dá leithéid a bheith cláraithe le haghaidh CBL agus fianaise ar imréiteach cánach arna eisiúint ag na Coimisinéirí Ioncaim a sholáthar.

**B5:Iarratas ar Fhóirdheontas**

**Éileamh ar Fhóirdheontas Bliantúil:**  Ba cheart do ghrúpscéimeanna uisce iarratais ar íocaíocht Fhóirdheontas Bliantúil B a chur isteach ar Fhoirm WS1 Sub faoin 30 Meitheamh gach bliain tar éis na bliana lena mbaineann an t-éileamh ar fhóirdheontas.

**Éileamh ar Réamh-Fhóirdheontas:** Chun cabhrú le grúpscéimeanna uisce cúrsaí airgeadais a bhainistiu, féadfar éileamh a dhéanamh ar réamhíocaíochtaí Fhóirdheontas B a chur isteach go n-íocfar ar bhonn ráithiúil iad i mí an Mhárta, an Mheithimh, Mheán Fómhair agus na Nollag. Is é 25% den fhóirdheontas a íocadh sa bhliain roimhe do na Muirir Sheasta agus Thoirtmhéadracha a bheidh i gceist leis an uas-réamhíocaíocht ráithiúil.

Ní bheidh an tríú réamhíocaíocht d’Fhóirdheontas B agus íocaíochtaí dá leithéid ina dhiaidh ar fáil ach amháin sa chás go ndearnadh éileamh ar Fhóirdheontas Bliantúil (A, B agus C más infheidhme iad) don bhliain roimhe agus gur íocadh é. Ba cheart iarratas ar réamhíocaíochtaí Fhóirdheontas B a dhéanamh tríd an gcuid ábhartha de Fhoirm WS1 Sub a chomhlánú agus a chur faoi bhráid an údaráis áitiúil a luaithe agus is féidir.

Sa chás gur mó réamhíocaíocht ná suim dheiridh an Fhóirdheontais Bhliantúil ar chóir a íoc ó cheart le grúpscéim uisce, aisghabhfar an barrachas ó éileamh/éilimh ina diaidh.

**B6: Riachtanais maidir le hIarratas**

Cinnfidh an t-údarás áitiúil incháilitheacht na n-iarratas ar Fhóirdheontais Bhliantúla agus ar Réamh-Fhóirdheontais de réir na dTéarmaí agus Coinníollacha seo. Féadfaidh údarás áitiúil aon fhaisnéis, cháipéisí nó fhianaise eile a lorg áfach a d’fhéadfadh a bheith riachtanach le réasún go mbeidh ar a chumas an t-iarratas a chinneadh.

Tar éis an t-iarratas a scrúdú, cuirfidh an t-údarás áitiúil suim an fhóirdheontais a bheidh iníoctha, más iníoctha aon fhóirdheontas, in iúl don ghrúpscéim uisce. Asbhainfear aon Réamhíocaíocht Fóirdheontais a fuair an grúpa don bhliain atá i gceist cheana féin, nó aon ró-íocaíocht ó bhliain roimhe, agus íocfar an tsuim a bheidh fágtha i gcuntas bainc an ghrúpa.

**CUID C –**

**FÓIRDHEONTAS C FÓIRDHEONTAS FORLÍONTACH A BHÍONN AR FÁIL LE COIS FHÓIRDHEONTAS A MAR DHREASACHT DO GHRÚPSCÉIMEANNA UISCE PRÍOBHÁIDEACHA BEAGA, IS LÚ NÁ 100 TEACH, CHUN DUL AR AGHAIDH LE BHEITH INA N-AONÁIN NÍOS INBHUANAITHE.**

**C1: nITHE Ginearálta AGUS Suim an Fhóirdheontais**

Is iníoctha Fóirdheontas C le grúpscéimeanna uisce príobháideacha, is lú na 100 teach, ar feadh tréimhse trí bliana, i gcás go n-aontaíonn siad dul ar aghaidh chuig, agus straitéis chónasctha agus/nó chuíchóirithe a thabhairt chun cinn, a mbeidh a gcumaisc le bheith ina haonán nua ina pháirt den straitéis.

Is é cuspóir Fhóirdheontas C dreasacht a thabhairt do na grúpscéimeanna uisce príobháideacha beaga seo gluaiseacht trí chumasc agus/nó chuíchóiriú chuig aonán a bheidh, san fhadtéarma, níos inbhuanaithe (trí bharainneachtaí scála). Tá sé i gceist go maoineoidh Fóirdheontas C míreanna caiteachais a leagadh amach in A4 agus lena chois sin, caiteachas a bhaineann le straitéis chónasctha agus/nó chuíchóirithe a thabhairt chun cinn (m.sh. scor agus clárú aonán, riarachán, bainistíocht, nithe dlíthiúla, cuntasacht, srl.).

Beidh suim Fhóirdheontas C a bheidh iníoctha de réir mar a chinnfidh an t-údarás áitiúil de réir na dTéarmaí agus Coinníollacha seo. Soláthrófar leis an bhfóirdheontas suim chomh mór le €50 in aghaidh an tí le cois Fhóirdheontas A, faoi réir uas-teorainn €281 (Fóirdheontas A ar luach €231 móide Fóirdheontas C ar luach €50).

**C2: Téarmaí Ginearálta agus Coinníollacha Incháilitheachta**

Chun bheith incháilithe le haghaidh Fhóirdheontais C, caithfidh grúpscéim uisce na téarmaí ginearálta agus coinníollacha a leagadh amach in A2 a chomhlíonadh. Lena chois sin, caithfidh an scéim:

1. Aontú go foirmiúil i scríbhinn go nglacfar páirt i agus go dtabharfar cónascadh agus/nó cuíchóiriú chun cinn de réir straitéis fhaofa an údaráis áitiúil.
2. Leagfar spriocanna amach sa straitéis fhaofa don ghrúpscéim uisce, a bheidh le comhlíonadh i gcaitheamh na tréimhse trí bliana, lena n-áirítear frámaí ama chun an méid seo a leanas a thabhairt chun cinn;
   1. Coiste stiúrtha tionscadail a bhunú, le hionadaíocht chionmhar ó gach scéim rannpháirteach lena n-áirítear ionadaithe ón údarás áitiúil agus ó Chónaidhm Náisiúnta na nGrúpscéimeanna Uisce, chun na spriocanna agus frámaí ama a sonraíodh a thabhairt chun cinn,
   2. Innealtóir a cheapadh, i gcás gurb ábhartha sin, chun tuairisc mhionsonraithe a fhorbairt lena leagfar amach aon oibreacha riachtanacha cumasúcháin caipitil a d’fhéadfadh a bheith riachtanach chun éascú leis an tionscadal cónasctha/cuíchóirithe, lena n-áirítear meastacháin maidir le buiséad srl. agus chun maoirseacht a dhéanamh ar chur i ngníomh an tionscadail,
   3. Ranníocaíochtaí cothromasacha airgeadais, a bheidh riachtanach ó gach scéim rannpháirteach, a thabhairt chun deiridh agus a aontú (más ann dóibh),
   4. Faomhadh a dhaingniú ón mballraíocht ar bhonn níos leithne trí Chruinnithe Ginearálta Speisialta chun an tionscadal a thabhairt chun cinn agus an t-aonán cuíchóirithe nua a mholtar a bhunú agus a chlárú,
   5. Faoi réir a fhaofa ag an mballraíocht, déanfaidh an t-aonán nua iarratas ansin don údarás áitiúil chun aon chúnamh deontais cuí i dtreo oibreacha caipitil a shonrófar, a fhaomhadh.

Ba cheart gach dá bhfuil thuas a chur i gcrích faoi cheann fhráma ama na dtrí bliana, le tosú ó dháta fhaomhadh foirmiúil an údaráis áitiúil.

Beidh fianaise cháipéisí lena ndearbhófar gur comhlíonadh na riachtanais a leagadh amach thuas riachtanach don údarás áitiuil i gcomhar leis an iarratas ar an bhfóirdheontas.

**C3: Iarratas ar Fhóirdheontas**

Ba cheart éileamh ar Fhóirdheontas C a dhéanamh ar Fhoirm WS1.

1. Rialacháin an Aontais Eorpaigh (Uisce Óil), 2014 (I.R. Uimh. 122 de 2014) féach ag: <http://www.irishstatutebook.ie/eli/2014/si/122/made/en/print> agus Rialacháin an Aontais Eorpaigh (Uisce Óil) (Leasú) 2017 (I.R. Uimh. 122 464/2017) féach ag: http://www.irishstatutebook.ie/eli/2017/si/464/made/en/print [↑](#footnote-ref-1)
2. Leagan is déanaí ar fáil trí shuíomh idirlín Chónaidhm Náisiúnta na nGrúpscéimeanna Uisce tríd an nasc seo a leanas: http://www.nfgws.ie/Publications [↑](#footnote-ref-2)
3. Le haghaidh tuilleadh faisnéise faoi *QAS* bunaithe ar *HACCP* féach ar shuíomh idirlín Chónaidhm Náisiúnta na nGrúpscéimeanna Uisce tríd an nasc seo a leanas: http://www.nfgws.ie/Quality-drinking-water/Quality-Assurance-System [↑](#footnote-ref-3)
4. Le haghaidh tuilleadh faisnéise faoi chórais dearbhaithe cáilíochta arna bhfaomhadh ag an *NSAI* ar a shuíomh idirlín tríd an nasc seo: https://www.nsai.ie/ [↑](#footnote-ref-4)
5. Féach seo le haghaidh roinnt treoraithe eile: http://www.epa.ie/water/dw/hhinfo/testtreat/ [↑](#footnote-ref-5)